Matej, Ondrej, poslanec NR SR (2010-09-08):
Vážený pán predsedajúci, pán minister financií, milé kolegyne, kolegovia, deficit verejných financií za roky 2009 a 2010 sú podstatne horšie, ako bývalá vláda deklarovala tesne pred voľbami. Z politických dôvodov zatajovala pred občanmi skutočnú pravdu o vývoji verejných financií. Zhoršenie deficitu verejných financií o 1,2 % HDP v roku 2009 a o 2,3 % HDP v roku 2010 sú hlavnými dôvodmi, pre ktoré musí súčasná vláda výrazne znižovať deficit. Ak by boli výsledky hospodárenia s verejnými financiami deklarovaných bývalou vládou tesne pred voľbami v júni 2010 uvedené skutočnosti, nemusela by súčasná vláda v súčasnosti prijímať také opatrenia ako vo výdavkovej, tak aj v príjmovej časti. Určite všetci viete v danej problematike, že každoročne sa predkladajú Európskej komisii notifikácie o stave vývoja verejných financií. Predkladajú sa v apríli a v októbri. Tzv. aprílová notifikácia je predbežná a októbrová notifikácia je konečná z pohľadu verejných financií. Faktom je, že deficit verejných financií v aprílovej notifikácii a rovnako tak ako v záverečnom účte pre rok 2009, tak ako o ňom dneska rokujeme, je vo výške 6,8 % HDP. Faktom zároveň ale je, že v októbrovej notifikácii už tento schodok HDP bude vo výške 8 % HDP, a to z dvoch, hlavne z dvoch nasledujúcich dôvodov. O jednom dôvode, už o obidvoch dôvodoch už rozprával predkladateľ, takže ja len zhrniem. Prvý dôvod sú tzv. objektívne príčiny, ktoré vyplývajú z toho, že v marci, keď sa pripravuje prvá aprílová notifikácia, sú výsledky alebo informácie o daňových výnosoch predbežné a v októbrovej po upresnení budú tieto dopady na štátny rozpočet, resp. na vývoj deficitu štátneho rozpočtu vo výške 351 547-tisíc eur, čo je dopad zvýšenia deficitu o 0,56 %. Toto sú objektívne príčiny, ktoré sa stavajú každým rokom každej vláde bez ohľadu na to, kto je pri moci. Oveľa ale vážnejšie a horšie sú dopady z titulu skresľovania a zatajovania skutočností pri požičiavaní určitým subjektom. V snahe zakryť zlé hospodárenie verejného sektora vláda poskytovala v roku 2009 pôžičky jednotlivým subjektom. Pôžičky totižto na rozdiel od dotácií v metodike ESA 95 nezvyšujú deficit verejných financií, ak sú splnené nasledovné podmienky: pôžičky sú poskytnuté za komerčných podmienok, teda s primeraným úrokom, ale hlavne s reálnym predpokladom, že budú tieto pôžičky vrátené. Vláda v roku 2009 poskytla nenávratné finančné výpomoci niektorým inštitúciám, a to predovšetkým Železniciam Slovenskej republiky v objeme 70 mil. eur, spoločnosti Cargo vo výške 166 mil. eur a zdravotníckym zariadeniam vo výške 129,8 mil. eur. Keďže tieto subjekty sú v dlhodobých a výrazných stratách i jednoznačne je jasné, že sa jedná o nenávratné pôžičky s negatívnym vplyvom na deficit verejných financií. Milé kolegyne, milí kolegovia, na základe týchto skutočností je deficit verejných financií za rok 2009 vo výške 8 % HDP a nie 6,8, čo predstavuje prekročenie podľa Maastrichtských kritérií o 5 % HDP. Preto, vážené kolegyne, vážení kolegovia, predkladám nový návrh uznesenia. Národná rada Slovenskej republiky A. schvaľuje A.1. štátny záverečný účet Slovenskej republiky za rok 2009, podľa ktorého sa v štátnom rozpočte dosiahli príjmy 10 540 795,6 eur, výdavky 13 332 046,6 eur, schodok 2 791 251 eur, A.2. návrh, aby schodok štátneho rozpočtu vykázaný v štátnom záverečnom účte Slovenskej republiky za rok 2010 vo výške 2 791 251 eur bol uhradený príjmami z emitovaných štátnych dlhopisov vo výške 2 791 521 eur; B. žiada vládu Slovenskej republiky o predloženie aktualizovaného záverečného účtu verejnej správy Slovenskej republiky za rok 2009 podľa finálnych údajov vykazovaných v metodike ESA 95. Ďakujem veľmi pekne za pozornosť.